#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

### 2018. december 3-i ülésére

*Tájékoztató Szombathely MJV közigazgatási területén az illegális hulladéklerakásokról*

Szombathely város területén évek óta visszatérő probléma az illegális hulladéklerakás. A lakosság környezettudatossága sajnálatos módon az országos kampány és a helyi kezdeményezések ellenére sem megfelelő. Jellemzően a külterületi ingatlanok és a belterületi szelektív hulladékgyűjtő szigetek a „fertőzött” területek.

A lakossági bejelentések alapján, illetve a felügyelők, valamint a mezőőrök saját észlelései esetén Szombathely Megyei Jogú Város Közterület-felügyelete (továbbiakban: Közterület-felügyelet) gumikesztyűvel rendszeresen átvizsgálja a feltárt illegális hulladékot a korábbi hulladékbirtokos személyének felderítése céljából. A kihelyezett - leggyakrabban háztartási - hulladékból csak kevés esetben állapítható meg a kihelyező személye.

Belterületi közterületeken, valamint önkormányzati tulajdonú területeken, amennyiben a közterület-felügyelők a kihelyező személyére utaló bizonyítékot találnak, abban az esetben szabálysértési feljelentést tesznek.

A külterületi részeket a mezőőrök ellenőrzik. A korábbi hulladékbirtokos megállapíthatóságának hiányában a terület beazonosítását követően, amennyiben a külterületi földrészlet magánszemély vagy gazdasági társaság tulajdonában van, abban az esetben a tulajdonost a hulladékról szóló 2012. évi CLXXXV. törvény alapján határidő megjelölésével felszólítják a hulladék elszállítására. A határidőre történő teljesítés elmaradása esetén a Közterület-felügyelet hatósági eljárást kezdeményez a jegyzőnél, mint környezetvédelmi hatóságnál.

A magánterületen elhelyezett vagy tárolt hulladék ügyében a Városüzemeltetési Osztály hatósági eljárást folytat le. A hulladéktörvény szerint abban az esetben, ha a hulladék korábbi birtokosa nem állapítható meg, a hulladék elszállítási kötelezettség az ingatlanhasználót terheli. A Szombathelyi Erdészeti Zrt. több alkalommal vált ezen törvényi előírás okán a hatósági eljárás alanyává. A hatósági eljárások közül kiemeljük, hogy a Győzelem utcában található, szegénysorban élő emberek magáningatlanjain felhalmozott kommunális és lom hulladék elszállítása a tulajdonosok által a részükre kiadott kötelezés ellenére sem történt meg. A végrehajtási eljárásban a hulladékelszállítás az önkormányzatra aránytalanul nagy költséget rótt volna, valamint a hulladék újraképződése is valószínűsíthető volt, így annak végrehajtására nem kerülhetett sor.

Közterület-felügyeleti tettenérés esetén helyszíni bírság kiszabására vagy feljelentés megtételére kerül sor. A helyszíni bírság 5.000-50.000,- Ft-ig terjedhet, szabálysértési eljárásban a szabálysértési hatóság 150.000,- Ft összegig terjedő bírságot szabhat ki.

Az elmúlt két évben a közterület-felügyelők 23 alkalommal érték tetten az elkövetőket, melynek során 10 alkalommal került sor helyszíni bírság kiszabására és 13 esetben szabálysértési feljelentés megtételére. A szabálysértésekről szóló 2012. évi II. törvény értelmében a szabálysértési ügyeket 2 év elteltével a nyilvántartásból törölni kell, így az Iratkezelési Szabályzat alapján ezek az ügyek 2 évente selejtezésre kerülnek. Az Iratkezelési Szabályzat alapján 2 év az iratmegőrzési idő az illegális hulladék ügyében keletkezett ügyiratok esetén is. Fentiek miatt adatokkal a Közterület-felügyelet a korábbi évekre visszamenően már nem rendelkezik.

A Közterület-felügyelet korábban időszakosan, azonban 2016. óta heti rendszerességgel írásban, fényképfelvételekkel dokumentálva jelzi többek között az illegálisan elhelyezett hulladékot a Polgármesteri Hivatal részére. 2016. évben 67 esetben, 2017. évben 73 esetben, 2018. november 10. napjáig 76 esetben történt ilyen jelzés. A közterületekről, valamint az önkormányzati tulajdonú területekről a hulladékelszállítást a Városüzemeltetési Osztály a SZOVA Zrt-nél megrendeli.

*Az illegális hulladéklerakások felszámolására fordított kiadások*

|  |  |
| --- | --- |
| ***Év*** | ***Illegális hulladékszállítás (e Ft)*** |
| 2010 | 1 022 |
| 2011 | 1 293 |
| 2012 | 1 668 |
| 2013 | 2 688 |
| 2014 | 7 345 |
| 2015 | 13 861 |
| 2016 | 11 929 |
| 2017 | 3 299 |
| 2018.11.09-ig | 1 271 |

A legproblémásabb szelektív hulladékgyűjtő szigetek, melyek mellett rendszeres volt az észlelés:

* Kőszegi u. 2. (TIT udvar)
* Kisfaludy Sándor u. – Wesselényi Miklós u.
* Szombathely Center mellett
* Thököly Imre u. 31-35. szám mögött
* Fő tér 8. szám mögött (Levéltár belső)
* Bercsényi Miklós Általános Iskola gazdasági bejárata mellett
* Árkádia üzletház mellett
* Stromfeld Aurél u. 15. szám előtt
* Nagykar u. 1-3. mögött
* Kiskar utcában lévő gyűjtőedények környékén volt a legtöbb szemét.
* Tulipán u.
* Márton Áron u.
* Stromfeld Aurél u.

A Közterület-felügyelet ellenőrzései során megállapította, hogy a belvárosi üzletek tulajdonosai, bérlői valamennyien rendelkeznek érvényes szemétszállítási szerződéssel.

Azokon a helyeken, ahol a szelektív hulladékgyűjtők felszámolása megtörtént (Kőszegi u. 2., Kisfaludy Sándor u. – Wesselényi Miklós u., Szombathely Center), ott azzal egyidejűleg az illegális szemételhelyezés is megszűnt.

A mezőőrök a külterületi részeken az Önkormányzat tulajdonában lévő alábbi területeken észleltek rendszeresen nagyobb mennyiségű és sok esetben veszélyes hulladéklerakást:

* 05 hrsz-ú közút (87-es főúttal párhuzamos)
* 0786 hrsz-ú közút (állatkegyeleti park mellett)
* 0935 hrsz-ú terület (parkerdei buszmegálló)
* 10693 hrsz-ú terület (Újperint, Termelők útja)
* 12819 hrsz-ú Oroszlán utca és a 12800 hrsz-ú Határőr utca kereszteződése
* 0778 hrsz-ú közút
* 0288 hrsz-ú közút.

Illegális hulladéklerakással időszakosan érintett területek:

* 0937 hrsz-ú Erdei Iskola utca
* 0802/2 hrsz-ú közút
* 0749, 0750 hrsz-ú út
* 0738 hrsz-ú közút
* 0196 hrsz-ú közút területén.

A parkerdei úton, a buszmegállóban és a parkerdei szalonnasütő hely mellett (a konténerek megszüntetését követően) rengeteg hulladék került elhelyezésre, főként a kiskert tulajdonosok által. 2016 tavaszán 2 hónapig a késő esti és a hajnali órákban is figyelő szolgálatot teljesítettek a mezőőrök, melynek során 26 esetben került sor feljelentés megtételére illetve helyszíni bírság kiszabására.

A rendszeres jelenlét következtében fenti területeken a szemétlerakás jelentős mértékben csökkent, a buszmegállóban szinte teljesen megszűnt. A Parkerdő előtti pihenőhelyen észlelt hulladék esetén minden esetben jelzés történik a Szombathelyi Erdészeti Zrt. felé, aki, mint a terület kezelője, folyamatosan gondoskodik a szemét elszállításáról.

A folyamatos jelenlét azonban hosszabb távon nem volt biztosítható, mert azzal más külterületi részek ellenőrzései elmaradtak volna. A kritikus területek ellenőrzése azonban visszatérően megtörténik.

A városban eddig elhelyezett térfigyelő kamerák helyszínei közbiztonsági és bűnmegelőzési célból, a Városi Rendőrkapitánysággal egyeztetve a közgyűlés által kerültek kijelölésre. Az illegális szemétlerakás megelőzése, megakadályozása és a kihelyezők tettenérése céljából első esetben 2018. október végén került felszerelésre egy darab térfigyelő kamera a Parkerdő előtti pihenőhelyre. A térfigyelő kamera a Szombathelyi Erdészeti Zrt. tulajdonában áll, amelyet a teszt üzemmódot követően üzemeltetésre hamarosan át fog adni a Közterület-felügyeletnek.

Az illegális hulladéklerakások visszaszorítása érdekében megfontolandó a helyi médiában, sajtóban történő ismételt figyelemfelhívás arra vonatkozóan, hogy a szombathelyi lakcímmel rendelkező lakosok a Körmendi úti hulladékudvaron díjmentesen helyezhetik el feleslegessé vált háztartási és lomhulladékaikat.

Jelen előterjesztésnek pénzügyi kihatása nincs.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2018. november „ ”**

**/: Illés Károly :/**

|  |  |  |
| --- | --- | --- |
|  |  |  |

**HATÁROZATI JAVASLAT**

**….…./2018. (XII.03.) GVB számú határozat**

A Gazdasági és Városstratégiai Bizottság megtárgyalta a „Tájékoztató Szombathely MJV közigazgatási területén az illegális hulladéklerakásokról” című előterjesztést, és a tájékoztatóban foglaltakat tudomásul veszi.

**Felelős:** Lendvai Ferenc, a bizottság elnöke

Illés Károly, alpolgármester

(a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal